b'\n_START_ARTICLE_\nKaliumpersulfaatti\n_START_SECTION_\nOminaisuudet\n_START_PARAGRAPH_\nKaliumpersulfaatti on kiinte\xc3\xa4\xc3\xa4 kiteist\xc3\xa4 ainetta. Se liukenee hieman veteen, mutta ei orgaanisiin liuottimiin. Vesiliuokset ovat stabiileja noin 100\xc2\xa0\xc2\xb0C l\xc3\xa4mp\xc3\xb6tilaan saakka, jolloin ne hajoavat muodostaen happikaasua ja kaliumsulfaattia. Kaliumpersulfaatti on eritt\xc3\xa4in vahva hapetin ja kykenee hapettamaan esimerkiksi mangaanin permanganaatti-ioniksi.\n_START_SECTION_\nValmistus\n_START_PARAGRAPH_\nKaliumpersulfaattia valmistetaan hapettamalla elektrolyyttisesti kaliumvetysulfaatin vesiliuosta. Sit\xc3\xa4 voidaan tuottaa my\xc3\xb6s saostamalla lis\xc3\xa4\xc3\xa4m\xc3\xa4ll\xc3\xa4 kaliumsulfaattia tai kaliumkloridia ammoniumpersulfaattiliuokseen.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKaliumpersulfaatti on eritt\xc3\xa4in vahvasti hapettava aine, joten sit\xc3\xa4 voidaan k\xc3\xa4ytt\xc3\xa4\xc3\xa4 muun muassa sellun valkaisuun ja hapettimena teollisissa prosesseissa ja erityisesti polymeeriteollisuudessa radikaali-initiaattorina. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s analyyttisen\xc3\xa4 reagenssina, valmistettaessa vetyperoksidia sek\xc3\xa4 desinfioivana yhdisteen\xc3\xa4.'